*Precizēts*

**Informatīvais ziņojums**

**par ministriju valdījumā esošajiem nekustamajiem īpašumiem,**

**kuri nav uzmērīti un ierakstīti zemesgrāmatā**

1. **Ministru prezidenta dotais uzdevums**

Saskaņā ar Ministru prezidenta 2013.gada 2.aprīļa rezolūciju Nr.111-1/41, visiem ministriem lūgts līdz 2013.gada 1.augustam apkopot informāciju par ministrijas valdījumā esošajiem nekustamajiem īpašumiem, kuri nav uzmērīti un reģistrēti zemesgrāmatā (norādīt nekustamā īpašuma kadastra apzīmējumu, adresi, valdītāju un privātpersonu iespējamo interesi par nekustamā īpašuma atsavināšanu (ja tāda ir apzināta)) un nosūtīt Finanšu ministrijai.

Finanšu ministrijai uzdots līdz 2013.gada 1.oktobrim apkopot ministriju iesniegto informāciju un kopīgi ar Tieslietu ministriju sagatavot un iesniegt Ministru kabinetā informatīvo ziņojumu par turpmāko valsts rīcību ar minētajiem nekustamajiem īpašumiem.

1. **Izpildes gaita**

Izpildot Ministru prezidenta 2013.gada 2.aprīļa rezolūciju Nr.111-1/41, visas ministrijas Finanšu ministrijai iesniegušas pieprasīto informāciju par ministriju valdījumā esošajiem nekustamajiem īpašumiem, kuri nav uzmērīti un ierakstīti zemesgrāmatā.

Ņemot vērā to, ka ministrijas iesniegušas informāciju atšķirīgos formātos ar atšķirīgu saturu, iesniegtās informācijas apkopošana ir bijusi apgrūtināta. Līdz ar to valsts akciju sabiedrība „Valsts nekustamie īpašumi” (turpmāk – VNĪ), lai nodrošinātu uzdevuma izpildi, organizēja tikšanās ar ministrijām, lai kopīgi izvērtētu iesniegtos sarakstus un iegūtu papildus informāciju.

Tikšanās laikā ministrijām tika lūgts iesniegtos sarakstus papildināt ar informāciju, kuras zemes vienības un būves (turpmāk – objekti) ir nepieciešamas ministriju un to padotības iestāžu funkciju nodrošināšanai un kuras nav nepieciešamas un nododamas atsavināšanai, kā arī, kādā termiņā institūcijas plāno nodrošināt visu objektu ierakstīšanu zemesgrāmatā. Iegūtā informācija apkopota 1.tabulā.

1.tabula

**Ministriju valdījumā esošie nekustamie īpašumi, kuri nav uzmērīti**

**un ierakstīti zemesgrāmatā (objektu skaits[[1]](#footnote-1))**

|  |  |  |  |  |
| --- | --- | --- | --- | --- |
| **Nr. p.k.** | **Ministrija** | **Zemesgrāmatā neierakstītie** | **IR**  nepieciešami valsts iestāžu funkciju veikšanai | **NAV**  nepieciešami konkrētās valsts iestādes funkciju veikšanai[[2]](#footnote-2) |
| 1. | Aizsardzības ministrija | 162 | 162 | 0 |
| 2. | Ārlietu ministrija | 0 | 0 | 0 |
| 3. | Ekonomikas ministrija | 666 | 634 | 32 |
| 4. | Finanšu ministrija | **1639** | 0 | **1639** |
| 5. | Iekšlietu ministrija | **123** | **123** | 0 |
| 6. | Izglītības un zinātnes ministrija | **79** | **58** | **21** |
| 7. | Kultūras ministrija | 15 | 0 | 15 |
| 8. | Labklājības ministrija | **38** | **38** | 0 |
| 9. | Satiksmes ministrija | 10305 | 10305 | 0 |
| 10. | Veselības ministrija | 11 | **3** | **8** |
| 11. | Vides aizsardzības un reģionālās attīstības ministrija | 358 | 358 | 0 |
| 12. | Tieslietu ministrija | 0 | 0 | 0 |
| 13. | Zemkopības ministrija | 146 | 81 | 65 |
| **KOPĀ:** | | **13 542** | **11 762** | **1 780** |

*1.Aizsardzības ministrija*

Saskaņā ar ministrijas 2013.gada 23.jūlija vēstulē Nr.MV-N/1884 sniegto informāciju zemesgrāmatā nav ierakstīti 162 objekti (1.pielikums).

Tikšanās laikā tika noskaidrots, ka sarakstā minētie objekti ir nepieciešami ministrijas funkciju nodrošināšanai, tāpēc tā veiks īpašumtiesību sakārtošanu par saviem budžeta līdzekļiem līdz 2016.gada vidum.

*2.Ārlietu ministrija*

Saskaņā ar ministrijas 2013.gada 29.jūlija vēstulē Nr.73/391-2747 sniegto informāciju visi ministrijas valdījumā esošie nekustamie īpašumi ir uzmērīti un ierakstīti zemesgrāmatā.

*3.Ekonomikas ministrija*

Saskaņā ar ministrijas 2013.gada 17.maija vēstulē Nr.1-1-4826 sniegto informāciju zemesgrāmatā nav ierakstīti 666 objekti (2.pielikums).

Tā kā, pamatojoties uz Ministru kabineta rīkojumiem, minētie objekti ir ierakstāmi zemesgrāmatā uz valsts vārda Ekonomikas ministrijas personā un lielākoties paredzēti tālākai ieguldīšanai AS „Latvenergo” pamatkapitālā, atsavināšanai vai privatizācijai, tikšanās ar ministrijas pārstāvjiem netika organizēta.

*4.Finanšu ministrija*

Uz 2014.gada 31.martu ministrijas valdījumā un VNĪ pārvaldīšanā ir 1639 objekti (zemes vienības), kuri nav uzmērīti un ierakstīti zemesgrāmatā (3.pielikums). Jāvērš uzmanība, ka minēto objektu skaits palielināsies sakarā ar nepieciešamību izslēgt no rezerves zemes fonda tās apbūvētās zemes vienības, uz kurām atrodas privātpersonām piederošas būves un kuras saskaņā ar Publiskas personas mantas atsavināšanas likuma 44.panta ceturtās un piektās daļas nosacījumiem nododamas nomā un atsavināmas apbūves īpašniekam.

VNĪ, saskaņā ar starp Finanšu ministriju un VNĪ 2013.gada 18.septembrī noslēgtās Vienošanās par valsts nekustamo īpašumu pārvaldīšanu un savstarpējo sadarbību valsts nekustamo īpašumu pārvaldīšanas politikas izstrādē un īstenošanā 1.4.punktu,nodrošina valstij Finanšu ministrijas personā piekrītošo zemes vienību uzmērīšanu un ierakstīšanu zemesgrāmatā, kā prioritāros izvirzot tos objektus:

1. par kuriem ir saņemti atsavināšanas ierosinājumi;

2. uz kuriem atrodas būvju īpašumi, kas ir ierakstīti zemesgrāmatā;

3. uz kuriem atrodas būvju īpašumi, kuru piederība ir zināma.

Pēdējo gadu laikā ik gadu zemesgrāmatās tiek ierakstīti aptuveni 370 zemes īpašumi un turpmāk plānots ierakstīt līdz 400 zemes vienībām gadā.

Sākotnējos Ministru kabineta 2010.gada 31.maija rīkojumu Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” un 2010.gada 10.novembra rīkojumu Nr.648 „Par zemes vienību Rīgas administratīvajā teritorijā piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības "Privatizācijas aģentūra” personā” izstrādāja Valsts zemes dienests, neizvērtējot uz zemes vienībām esošo būvju piederību apliecinošos dokumentus. Uz daudzām zemes vienībām atrodas būves, kuru piederība nav noskaidrota vai to īpašnieki ir miruši. Līdz ar to tālākā rīcība ar attiecīgo valstij piekrītošo vai piederošo zemes vienību ir iespējama pēc būvju īpašuma tiesību jautājuma sakārtošanas, tai skaitā nepieciešamo darbību veikšanas būvju atzīšanai par bezmantinieka vai bezīpašnieka mantu.

Būvju īpašuma tiesību jautājuma sakārtošanas procesā bieži tiek konstatēts, ka pašvaldību rīcībā nav informācijas un dokumentu par būvju būvniecības likumību un personām, kas bijušas tiesīgas apbūvi veikt, būvju faktiskie valdītāji nevar pierādīt valdījuma tiesisko pamatu un nevar arī zemesgrāmatā nostiprināt savas īpašuma tiesības, līdz ar ko valstij jārisina jautājumi par uz valstij piekrītošās un piederošās zemes vienības esošo būvju atzīšanu par valstij piekrītošām.

Ņemot vērā augstāk minētās problēmas, šobrīd nav iespējams precīzi noteikt termiņu visu objektu ierakstīšanai zemesgrāmatā, taču provizoriski tie varētu būt 4 gadi, ja faktiski tiek īstenota plānotā zemes vienību skaita ierakstīšana zemesgrāmatā.

VNĪ veic visas nepieciešamās darbības, lai nodrošinātu pēc iespējas drīzāku valstij Finanšu ministrijas personā piekrītošo zemes vienību ierakstīšanu zemesgrāmatās, t.i., nodrošina būvju īpašnieku apzināšanu, zemes uzmērījumu pasūtīšanu (mērniecības iepirkumu organizēšanu), piedalīšanos robežu uzmērīšanā, ja nav zināmi būvju īpašnieki vai tie ir miruši, no institūcijām pieprasa visus nepieciešamos dokumentus (no pašvaldībām, būvvaldēm, Notāru padomes, arhīva, u.c.) kas nepieciešami būvju atzīšanai par zemes īpašniekam piederošu, bezīpašnieka vai bezmantinieka mantu.

Pēc objektu ierakstīšanas zemesgrāmatā, ja objekti nav nepieciešami valsts pārvaldes funkciju veikšanai un pieņemts attiecīgs lēmums par objekta nodošanu atsavināšanai, VNĪ saskaņā ar Publiskas personas mantas atsavināšanas likuma 9.panta pirmo daļu organizē to atsavināšanu.

*5.Iekšlietu ministrija*

Saskaņā ar ministrijas 2013.gada 1.augusta vēstulē Nr.1-89/2063 sniegto informāciju, zemesgrāmatā nebija ierakstīts 139 objekts. Informatīvā ziņojuma saskaņošanas procesā, ministrija ir precizējusi informāciju par tās valdījumā esošajiem objektiem, kuri nav ierakstīti zemesgrāmatā. Ministrija elektroniski ir informējusi, ka uz 2014.gada 14.aprīli zemesgrāmatā nav ierakstīts 123 objekts (4.pielikums).

Saskaņā ar ministrijas papildus iesniegto informāciju, šobrīd notiek nekustamo īpašumu pārvaldīšanas centralizācija, kuru plānots pabeigt līdz 2014.gada 1.jūnijam.

Pēc visu nekustamo īpašumu pārņemšanas no Iekšlietu ministrijas padotībā esošajām iestādēm, Nodrošinājuma valsts aģentūra (turpmāk – Aģentūra) gada laikā izvērtēs ēku (būvju) izmantošanas optimizācijas iespējas, nododot atsavināšanai Iekšlietu ministrijas padotībā esošo iestāžu funkciju pildīšanai nevajadzīgos nekustamos īpašumus.

Saskaņā ar ministrijas sniegto informāciju nekustamo īpašumu centralizācijas procesa laikā konstatēts, ka apmēram 15% no nekustamajiem īpašumiem nav ierakstīti zemesgrāmatā, jo ēkas (būves) celtas laika periodā no 1940.gada līdz 1960.gadam, kurām ir konstatētas patvaļīgās būvniecības pazīmes vai tehniskā dokumentācija nav saglabājusies. Lai tās legalizētu – veiktu ēku kadastrālo uzmērīšanu un izstrādātu tehniskos projektus, nepieciešami lieli finanšu līdzekļi.

Aģentūra prognozē, ka varētu sakārtot nekustamo īpašumu īpašumtiesības līdz 2016.gada beigām, taču, ņemot vērā nepieciešamos lielos finanšu līdzekļus, izpildes termiņš varētu būt ilgāks.

*6.Izglītības un zinātnes ministrija*

Saskaņā ar ministrijas 2013.gada 22.jūlija vēstulē Nr.01-10/3293 sniegto informāciju zemesgrāmatā nebija ierakstīti 116 objekti. Informatīvā ziņojuma saskaņošanas procesā, ministrija ar 2014.gada 17.aprīļa atzinumu Nr. 01-06/1746 informē, ka zemesgrāmatā nav ierakstīti 79 tās valdījumā esošie objekti (5.pielikums).

Sakarā ar izglītības iestāžu likvidāciju no tiem valsts funkciju nodrošināšanai nav nepieciešami 21 objekti, pārējie 58 objekti ir nepieciešami izglītības iestāžu mācību procesa nodrošināšanai.

Saskaņā ar ministrijas sniegto informāciju ēku (būvju), kurām ir konstatētas patvaļīgās būvniecības pazīmes vai trūkst tehniskās dokumentācijas, īpašumtiesību sakārtošanai nepieciešami lieli finanšu līdzekļi, lai tās legalizētu – izstrādātu tehniskos projektus, kā arī veiktu ēku kadastrālo uzmērīšanu. Īpašumtiesību sakārtošanai nav iespējams prognozēt laiku finanšu līdzekļu trūkuma dēļ.

*7.Kultūras ministrija*

Saskaņā ar ministrijas 2013.gada 2.augusta vēstulē Nr.5.4.-23/2453 sniegto informāciju zemesgrāmatā nav ierakstīti 15 objekti (6.pielikums).

Ministrija norādījusi, ka visus minētos objektus plānots nodot Finanšu ministrijas valdījumā un VNĪ pārvaldīšanā, pamatojoties uz Ministru kabineta 2006.gada 9.maija rīkojuma Nr.319 „Par Valsts nekustamā īpašuma vienotas pārvaldīšanas un apsaimniekošanas koncepciju” 6.punktu.

*8.Labklājības ministrija*

Saskaņā ar ministrijas 2013.gada 31.jūlija vēstulē Nr. E\_Sutijums\_13-N-11406 un 2013.gada 25.novembra atzinumā Nr. A-21-09/218 sniegto informāciju zemesgrāmatā nebija ierakstīti 50 objekti. Informatīvā ziņojuma saskaņošanas procesā, ministrija ar 2014.gada 11.aprīļa vēstuli Nr. A-21-09/50 ir precizējusi informāciju par tās valdījumā esošajiem objektiem, kuri nav ierakstīti zemesgrāmatā. Ministrija vēstulē informē, ka šā gada 18.martā zemesgrāmatā ir ierakstīts ministrijas valdījumā esošais nekustamais īpašums „Gaismas” (nekustamā īpašuma kadastra Nr.8042 002 0113) Stīveros, Allažu pagastā, Siguldas novadā, un kurš sastāv no 12 objektiem. Ņemot vērā iepriekš minēto uz 2014.gada 11.aprīli zemesgrāmatā nav ierakstīts 38 objekts (7.pielikums). Sarakstā minētie objekti atrodas sociālo aprūpes centru lietošanā un tie ir nepieciešami tās funkciju nodrošināšanā.

Atbilstoši ministrijas 2014.gada 11.aprīļa vēstulē Nr. A-21-09/50 norādītajam, ministrija, piešķirtā finansējuma ietvaros, plāno nodrošināt īpašuma tiesību nostiprināšanu zemesgrāmatā uz visām ministrijas valdījumā esošajām zemes vienībām un zemesgrāmatā ierakstāmām būvēm līdz 2019.gada 31.decembrim.

*9.Satiksmes ministrija*

Saskaņā ar ministrijas 2013.gada 3.jūlija vēstulē Nr.03-05/2638 sniegto informāciju zemesgrāmatā nav ierakstīti 10305 objekti jeb 71,7 % no visiem īpašumiem (8.pielikums).

Sarakstā minētie īpašumi ir nepieciešami ministrijas un tās padotības iestāžu funkciju nodrošināšanai, kā arī uz zemes vienībām esošo valsts transporta un sakaru komunikāciju, valsts transporta, sakaru iestāžu un uzņēmumu valdījumā esošo ēku (būvju) uzturēšanai.

Tikšanās laikā ar ministrijas pārstāvjiem tika sniegta papildus informācija, ka lielākā daļa no 8.pielikumā minētajām zemes vienībām ietilpst autoceļu kompleksā un ir dzelzceļa infrastruktūras sastāvdaļa. Pie esošā finansējuma, ko nodrošina valsts zemes pārvaldītāji, īpašumtiesību sakārtošanai nepieciešams ilgstošs laika periods (pat vairāki gadu desmiti).

Saskaņā ar ministrijas 2013.gada 20.novembra atzinumā Nr. 03-03/216 sniegto informāciju kadastrāli nav uzmērītas un nav reģistrētas ≈6500 zemes vienības – zeme zem valsts autoceļiem. Satiksmes ministrijas pilnvarotā persona – valsts akciju sabiedrība „Latvijas valsts ceļi” realizē īpašumu tiesību sakārtošanas procesu atbilstoši šobrīd Deleģēšanas līgumā piešķirtajiem resursiem (pozīcija „1.1.Autoceļu zemju pārvaldīšana” - Īpašuma tiesiskā reģistrācija zemesgrāmatā) valsts budžeta apakšprogrammas 23.06.00 „Valsts autoceļu pārvaldīšana, uzturēšana un atjaunošana” līdzekļu ietvaros. Sakārtošanas process norit atbilstoši programmā 1.2.4. „Nekustamā īpašuma pārvaldīšana un reģistrācija zemesgrāmatā 2013.-2015.gadam” noteiktajam finansējumam – 128 058 *euro* (90 000 Ls), kur autoceļu zemes kadastrālās uzmērīšanas darbiem tiek plānoti un ir nepieciešami 81 104 *euro* (57 000 Ls) gadā. Viena gada laikā kadastrāli uzmērīt un reģistrēt zemesgrāmatā ir iespējams ≈100 zemes vienības. Dubultojot resursus, valsts īpašumu, ko aizņem valsts autotransporta būves, reģistrācijai zemesgrāmatā nepieciešami ≈30 gadi. Ja tiktu noteikts īpašumu reģistrācijas zemesgrāmatā termiņš 2029.gada 31.decembris, Satiksmes ministrijai būtu nepieciešams resursus palielināt četras reizes, kas būtu jāskata kontekstā ar autoceļu nozarei piešķirto finansējumu no valsts budžeta, jo īpašuma reģistrācijai zemesgrāmatā finansējums tiek gūts no valsts budžeta apakšprogrammas 23.06.00 „Valsts autoceļu pārvaldīšana, uzturēšana un atjaunošana”. Pie esošā valsts noteiktā valsts autoceļu finansēšanas modeļa, zemesgrāmatā reģistrācijas procesam paredzētā finansējuma palielināšana četras reizes nebūtu pieļaujama. Ņemot vērā minēto, Satiksmes ministrijai valsts īpašuma tiesību nostiprināšanai zemesgrāmatā uz visām esošajām zemes vienībām un zemesgrāmatā ierakstāmām būvēm būtu iespējams nodrošināt ne ātrāk kā trīsdesmit gadu laikā, tas ir līdz 2044.gada 31.decembrim.

*10.Veselības ministrija*

Saskaņā ar ministrijas 2013.gada 2.augusta vēstulē Nr.01-13/3020 sniegto informāciju zemesgrāmatā nav ierakstīti 11 ministrijas valdījumā esošie objekti (9.pielikums). No tiem valsts funkciju nodrošināšanai nav nepieciešami 8 objekti, pārējie 3 objekti ir nepieciešami ministrijas vai to institūciju funkciju nodrošināšanai.

Ministrijas sniegusi informāciju, ka nav iespējams prognozēt termiņu īpašumtiesību sakārtošanai, jo trūkst tehniskās dokumentācijas, cilvēkresursu un finanšu līdzekļu.

*11.Vides aizsardzības un reģionālās attīstības ministrija*

Saskaņā ar ministrijas 2013.gada 22.jūlija vēstulē Nr.6.18-1e/6708 sniegto informāciju zemesgrāmatā nav ierakstīti 358 ministrijas valdījumā esošie objekti (10.pielikums).

Sarakstā minētie īpašumi ir nepieciešami ministrijas padotības iestāžu funkciju nodrošināšanai. Īpašumtiesību sakārtošanas termiņš ir atkarīgs no ministrijas budžetā paredzētajiem finanšu līdzekļiem.

*12.Tieslietu ministrija*

Saskaņā ar ministrijas 2013.gada 31.jūlija vēstulē Nr.1-10/2922 sniegto informāciju ministrijai un tās padotībā esošajām iestādēm nav nekustamo īpašumu, kuri nav uzmērīti un ierakstīti zemesgrāmatā.

*13.Zemkopības ministrija*

Saskaņā ar ministrijas 2013.gada 1.augusta vēstulē Nr.8.7-3e/2574/2013 sniegto informāciju zemesgrāmatā nav ierakstīti 146 ministrijas valdījumā esošie objekti (11.pielikums).

No tiem valsts funkciju nodrošināšanai nav nepieciešami 65 objekti un tos plānots nodot pašvaldību īpašumā vai Finanšu ministrijas valdījumā un VNĪ pārvaldīšanā. Ministrijas vai to institūciju funkciju nodrošināšanai ir nepieciešams 81 objekta īpašumtiesību sakārtošana.

Ministrija uzskata, ka īpašumtiesību sakārtošanu bremzē iestāžu kapacitātes un finanšu resursu nepietiekamība. Sarakstā minētie objekti ir izvietoti pa visu valsti un restrukturizācijas dēļ attiecīgās institūcijas apvidū vairs neatrodas.

1. **Secinājumi**

Izvērtējot ministriju iesniegtos datus, secināms, ka gandrīz 87 % no visiem zemesgrāmatā neierakstītajiem objektiem ir nepieciešami ministriju un to padotības iestāžu funkciju nodrošināšanai. Savukārt tikai aptuveni 13 % objektu nav nepieciešami valsts iestāžu funkciju nodrošināšanā, pie tam, aptuveni 12 % ir valstij piekrītošas apbūvētas zemes vienības, uz kurām atrodas privātpersonām piederošas būves un kuras saskaņā ar Publiskas personas mantas atsavināšanas likuma 44.panta ceturtās un piektās daļas nosacījumiem nododamas nomā un atsavināmas apbūves īpašniekiem.

Informatīvajā ziņojumā nav atspoguļota informācija par tām zemes vienībām, kuras šobrīd ir ieskaitītas rezerves zemes fondā, jo rīcību ar tām regulēs likumprojekts „Zemes pārvaldības likums” (atbalstīts 28.11.2013. Saeimā 1.lasījumā).

Attiecībā uz objektiem, kas nav nepieciešami valsts iestāžu funkciju veikšanai, jautājums par turpmāko rīcību ar objektiem risināms saskaņā ar Ministru kabineta 2006.gada 9.maija rīkojumā Nr.319 „Par Valsts nekustamā īpašuma vienotas pārvaldīšanas un apsaimniekošanas koncepciju” un Vienotas nekustamā īpašuma vienotas pārvaldīšanas un apsaimniekošanas koncepcijas IV nodaļas ietvertā risinājuma 2.variantā noteikto. Papildus informējam, ka Finanšu ministrija ir izstrādājusi Informatīvo ziņojumu „Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai” un attiecīgu Ministru kabineta rīkojuma projektu, paredzot priekšlikumus turpmākai rīcībai, kas veicinās ātrāku valdītāju maiņu un atbrīvos valsts iestādes no tām neraksturīgu funkciju veikšanas. Ja Ministru kabinets atbalstīs finanšu ministra informatīvajā ziņojumā norādīto priekšlikumu, turpmāk pirms attiecīgā Ministru kabineta lēmuma pieņemšanas par valsts nekustamā īpašuma valdītāja maiņu ministrijām iespēju robežās būs nepieciešams nodrošināt:

* Valsts vienotās datorizētās zemesgrāmatas sistēmas datu, Nekustamā īpašuma valsts kadastra informācijas sistēmas datu, Meža valsts reģistra datu un grāmatvedības uzskaites datu atbilstību faktiskai situācijai dabā, cita starpā ievērojot Nekustamā īpašuma valsts kadastra likumu un uz tā pamata izdotos normatīvos aktus, Meža likumu un uz tā pamata izdotos normatīvos aktus un Likumu par budžetu un finanšu vadību un Ministru kabineta 2009. gada 15. decembra noteikumus Nr. 1486 „Kārtība, kādā budžeta iestādes kārto grāmatvedības uzskaiti”;
* veikt valsts nekustamo īpašumu sadali, lai nodrošinātu attiecīgo valsts nekustamo īpašumu daļu nostiprināšanu zemesgrāmatā atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8. pantam un likuma „Par nekustamā īpašuma ierakstīšanu zemesgrāmatās” 36. panta otrai daļai;
* sakārtot citu ar nekustamo īpašumu pārvaldīšanu saistīto dokumentāciju atbilstoši normatīvo aktu prasībām, cita starpā sakārtot inženiertehnisko tīklu (ūdensvada, kanalizācijas, elektroapgādes) shēmas, nekustamajā īpašumā ietilpstošo iekārtu (liftu, katlu u.tml.) un komunikāciju tehnisko dokumentāciju.

Ņemot vērā apstākli, ka ne visām ministrijām ir attiecīgi kompetenti speciālisti attiecīgo darbību veikšanai, paredzēts, ka, pamatojoties uz attiecīgās valsts pārvaldes iestādes pilnvarojuma pamata, ja par to ir panākta vienošanās, to starp par pilnvarniekam radušos izdevumu atlīdzināšanu, visas nepieciešamās darbības var nodrošināt valsts akciju sabiedrība „Valsts nekustamie īpašumi”. Savukārt, ja pamatotu apsvērumu dēļ (piemēram, jānodrošina steidzama valdītāja maiņa) nav iespējams nodrošināt augstāk minētās prasības, tad uz Ministru kabineta lēmuma pamata valsts nekustamo īpašumu nodod Finanšu ministrijas valdījumā un valsts akciju sabiedrības „Valsts nekustamie īpašumi” pārvaldīšanā vai citam valsts nekustamā īpašuma valdītājam (valsts iestādei), kurš veic nepieciešamās darbības neatbilstību novēršanai atbilstoši normatīvo aktu prasībām, nepieciešamības gadījumā risinot jautājumu par izdevumu segšanu no valsts budžeta finanšu resursiem.

Ņemot vērā, ka zemesgrāmatā neierakstīto objektu skaits ministrijām ir būtiski atšķirīgs, un to ierakstīšanu zemesgrāmatā ierobežo nepietiekošais institūciju finansējums, nav iespējams noteikt vienotu termiņu visu valsts īpašumu īpašumtiesību sakārtošanai, vienlaikus nerisinot jautājumu par papildus finanšu līdzekļu piešķiršanu. Izvērtējot institūciju sniegto informāciju par zemesgrāmatā neierakstīto nekustamo īpašumu skaitu, šobrīd kā provizoriskais tiek noteikts termiņš 2019.gada 31.decembris, bet Satiksmes ministrijai – 2044.gada 31.decembris. Nepieciešamības gadījumā ministrijām jārisina jautājums par nepieciešamo papildus finansējumu.

Vairākas ministrijas norādījušas, ka tām sagādā problēmas ierakstīt zemesgrāmatā ēkas (būves), kas celtas PSRS laikos un kurām ir konstatētas patvaļīgās būvniecības pazīmes vai tehniskā dokumentācija nav saglabājusies. Ministrijas norāda, ka, lai tās legalizētu (t.i., saņemtu plānošanas un arhitektūras uzdevumu, saņemtu institūciju tehniskos noteikumus, izstrādātu būvprojektu, saņemtu institūciju atzinumus par būves gatavību ekspluatācijai un nodotu būvi ekspluatācijā), nepieciešami lieli finanšu līdzekļi. Jāvērš uzmanība, ka, tā kā Ministru kabineta 2012.gada 10.janvāra noteikumi Nr.48 „Būvju kadastrālās uzmērīšanas noteikumi” neparedz būves kadastrālās uzmērīšanas lietā uzrādīt patvaļīgās būvniecības pazīmi, tad šobrīd likuma „Par nekustamā īpašuma ierakstīšanu zemesgrāmatās” 19.pantā noteiktais ierobežojumus, ka zemesgrāmatā nav ierakstāmas ēkas (būves), kuru kadastrālās uzmērīšanas lietā ir uzrādītas patvaļīgas būvniecības pazīmes, faktiski nav piemērojams un iestādēm nav šķēršļu būves, neveicot to legalizāciju, ierakstīt zemesgrāmatā uz valsts vārda attiecīgās institūcijas personā, zemesgrāmatā iesniedzot valsts iestādes izsniegtu izziņu, kas apliecina, ka ēka (būve) ir valsts iestādes bilancē (likuma 36.panta pirmās daļas 6.punkts). Tādējādi būvju legalizācijai papildus finanšu resursi nav nepieciešami.

1. **Priekšlikumi**

Lai nodrošinātu ātrāku visu valsts īpašumu īpašumtiesību ierakstīšanu zemesgrāmatā, nepieciešams risināt jautājumu par papildus budžeta līdzekļu piešķiršanu ministrijām.

Līdz ar to Ministru kabineta protokollēmuma projektā ierosinām noteikt, ka Aizsardzības ministrijai, Iekšlietu ministrijai, Kultūras ministrijai, Labklājības ministrijai, Satiksmes ministrijai, Zemkopības ministrijai, Ekonomikas ministrijai, Izglītības un zinātnes ministrijai, Veselības ministrijai, Vides aizsardzības un reģionālās attīstības ministrijai un Finanšu ministrijai līdz 2019.gada 31.decembrim, Satiksmes ministrijai līdz 2044.gada 31.decembrim, jānodrošina īpašuma tiesību nostiprināšanu zemesgrāmatā uz visām to valdījumā esošajām zemes vienībām un zemesgrāmatā ierakstāmām būvēm. Ja nepieciešams, jautājumu par tam nepieciešamo papildus finansējumu katrai ministrijai, risinot Ministru kabinetā likumprojekta par vidējā termiņa budžeta ietvaru un kārtējā gada valsts budžeta likumprojekta sagatavošanas procesā kopā ar visu ministriju un citu valsts pārvaldes iestāžu jauno politikas iniciatīvu pieprasījumiem, ņemot vērā valsts budžeta reālās iespējas.

Finanšu ministrs A.Vilks

24.04.2014 11:56

2831

J.Eglīte

67024627, [Judite.Eglite@vni.lv](mailto:Judite.Eglite@vni.lv)

1. - zemes vienību un būvju skaits kopā [↑](#footnote-ref-1)
2. - tostarp normatīvajos aktos noteiktā kārtībā atsavināšanai vai privatizācijai nododamie objekti [↑](#footnote-ref-2)